กระตุ้นใช้ไอทีใบกำกับภาษีช่วยลดต้นทุน
สรรพากรกระตุ้นนิติบุคคลหันมาใช้ใบกำกับภาษีอิเล็กทรอนิกส์
19 ธ.ค. 2555

สรรพากรกระตุ้นนิติบุคคลหันมาใช้ใบกำกับภาษีอิเล็กทรอนิกส์
เมื่อวันที่ 18 ธ.ค. กรมสรรพากรร่วมกับสมาคมบริษัทจดทะเบียนไทย และสำนักงานคณะกรรมการกำกับหลักทรัพย์และตลาดหลักทรัพย์ จัดสัมมนาเรื่อง “แนวทางการใช้ระบบใบกำกับภาษีอิเล็กทรอนิกส์ (eTax Invoice) เพื่อเสริมสร้างขีดความสามารถในการแข่งขันขององค์กร” โดยมีบริษัทเอกชนเข้าร่วมการสัมมนาดังกล่าวกว่า 200 บริษัท
นายสาธิต รังคสิริ อธิบดีกรมสรรพากร กล่าวว่า ผู้ประกอบการที่เสียภาษีมูลค่าเพิ่ม ควรหันมาใช้ระบบใบกำกับภาษีอิเล็กทรอนิกส์แทนการออกใบกำกับภาษีแบบกระดาษให้มากขึ้น เพราะผู้ประกอบการสามารถออกใบกำกับภาษีที่ถูกต้องและรวดเร็วแล้ว eTax Invoice ยังช่วยลดภาระต้นทุนให้กับผู้ประกอบการได้อย่างมาก ทั้งในแง่การลดการใช้กระดาษ พื้นที่เก็บข้อมูล และสามารถจัดทำรายงานภาษีซื้อภาษีขายได้อัตโนมัติ 
น.ส.เพรามาตร หันตรา ที่ปรึกษาด้านเทคโนโลยีสารสนเทศและการสื่อสาร กรมสรรพากร กล่าวว่า ผู้มีสิทธิจัดทำใบกำกับภาษีและใบรับอิเล็กทรอนิกส์ จะต้องเป็นผู้ประกอบการจดทะเบียนที่เป็นบริษัทจำกัด หรือบริษัทมหาชน ที่มีทุนจดทะเบียนชำระแล้ว 10 ล้านบาทขึ้นไป หรือเป็นหน่วยงานของรัฐ มีการจัดทำบัญชีที่เกี่ยวข้องกับการออกใบกำกับภาษีและใบรับด้วยระบบอิเล็กทรอนิกส์ทั้งหมด 
บริษัทที่จะใช้ระบบนี้จะต้องมีความมั่นคงและความน่าเชื่อถือ มีประวัติการเสียภาษีที่ดี ไม่มีประวัติการใช้ใบกำกับภาษีปลอม